Acord de 29 de juny de 2023, del Consell, de ratificació de l'acord subscrit entre la Conselleria d'Educació, Cultura i Esport i les organitzacions sindicals de la mesa sectorial d'educació, pel qual es pacten els criteris per a la dotació de plantilles de professorat dels centres docents públics que imparteixen eso, batxillerat i formació professional dependents de la conselleria competent en matèria d'educació. [2023/7702]

L’Ordre 69/2015, de 25 de juny, de la Conselleria d’Educació, Cultura i Esport, estableix els criteris per a la dotació de plantilles i per a la determinació de condicions de treball del professorat dels centres docents públics que impartixen ESO, Batxillerat i Formació Professional, dependents de la conselleria competent en matèria d’educació.
Aquesta ordre no respon completament a les demandes del nou sistema educatiu, i per tant es fa necessari fixar uns nous criteris per a la dotació de plantilles de llocs de treball dels centres docents públics que imparteixen ESO, Batxillerat i Formació Professional, que dote els centres dels recursos necessaris per a atendre amb qualitat aquests ensenyaments.
Les necessitats actuals dels centres per a atendre l’alumnat d’acord amb la normativa vigent quant a la inclusió educativa, orientació, plurilingüisme i els nous currículums, obliga a actualitzar i adaptar els perfils i les dotacions de plantilles de personal dels centres educatius que imparteixen ensenyaments d’ESO, Batxillerat i Formació Professional. Aquestes plantilles necessiten un reforç global i específicament en les primeres etapes educatives i en el suport a la inclusió de tot l’alumnat.

El dia 20 d’abril de 2023 es van negociar les propostes de criteris per a la determinació d’aquestes plantilles amb les organitzacions sindicals que formen part de la Mesa Sectorial d’Educació, subscrivint-se el divendres 19 de maig de 2023 un preacord entre la Conselleria d’Educació, Cultura i Esport i les organitzacions sindicals STEPV-IV, ANPE, CSI-F, FE-CCOO-PV i UGTSP-PV. El dia 27 de juny de 2023 es va signar l’acord definitiu que figura en l’annex d’aquest acord.

Per això, en virtut del que es preveu en l’article 38 del Reial decret legislatiu 5/2015, de 30 d’octubre, pel qual s’aprova el text refós de la Llei de l’Estatut Bàsic de l’Empleat Públic, i en l’article 188 de la Llei 4/2021, de 16 d’abril, de la Funció Pública Valenciana, a proposta de la Conselleria d’Educació, Cultura i Esport, el Consell, prèvia deliberació, en la reunió de 29 de juny de 2023,

ACORDA

Ratificar l’Acord de 27 de juny de 2023, de la Mesa Sectorial d’Educació, subscrit per la Conselleria d’Educació, Cultura i Esport i les Organitzacions Sindicals, pel qual es pacta aprovar els criteris per a la dotació de plantilles de professorat dels centres docents públics que imparteixen ESO, Batxillerat i Formació Professional dependents de la conselleria competent en matèria d’educació, que figuren com a annex en aquest acord.

ANNEX

ACORD ENTRE LA CONSELLERIA D’EDUCACIÓ, CULTURA I ESPORT I LES ORGANITZACIONS SINDICALS DE LA MESA SECTORIAL D’EDUCACIÓ, PEL QUAL ES PACTEN ELS CRITERIS PER A LA DOTACIÓ DE PLANTILLES DE PROFESSORAT DELS CENTRES DOCENTS PÚBLICS QUE IMPARTEIXEN ESO, BATXILLERAT I FORMACIÓ PROFESSIONAL DEPENDENTS DE LA CONSELLERIA COMPETENT EN MATÈRIA D’EDUCACIÓ.
L’Ordre 69/2015, de 25 de juny, de la Conselleria d’Educació, Cultura i Esport, estableix els criteris per a la dotació de plantilles i per a la determinació de condicions de treball del professorat dels centres docents públics que impartixen ESO, Batxillerat i Formació Professional, dependents de la conselleria competent en matèria d’educació.
Aquesta ordre no respon completament a les demandes del nou sistema educatiu, i per tant es fa necessari fixar uns nous criteris per a la dotació de plantilles de llocs de treball dels centres docents públics que imparteixen ESO, Batxillerat i Formació Professional, que dote els centres dels recursos necessaris per a atendre amb qualitat aquests ensenyaments.
És objectiu prioritari i compartit de la Conselleria d’Educació, Cultura i Esport i de les organitzacions sindicals que signen aquest acord, garantir que els centres educatius que imparteixen ensenyaments d’Educació Secundària Obligatòria, Batxillerat i Formació Professional de titularitat de la Generalitat, compten amb el personal necessari per a assegurar la qualitat dels ensenyaments corresponents, i que a més l’estabilitat de la plantilla dels centres es veja afavorida, dotant-los d’una plantilla estructural millorada i que puga ser ocupada per personal amb destinació definitiva.
S’han realitzat diverses reunions tècniques de treball, i a més, mesa sectorial de negociació el dia 20 d’abril de 2023 amb la participació de les organitzacions sindicals que formen part d’aquesta mesa, per a negociar les propostes de criteris per a la determinació d’aquestes plantilles.
En la Mesa Sectorial d’Educació celebrada el divendres 19 de maig de 2023, es va signar un preacord entre la Conselleria d’Educació, Cultura i Esport i les organitzacions sindicals STEPV-IV, ANPE, CSI-F, FE-CCOO-PV i UGTSP-PV.

Reunides la Conselleria d’Educació, Cultura i Esport i les organitzacions sindicals STEPV-IV, ANPE, CSI-F, FE-CCOO-PV i UGTSP-PV, en la Mesa Sectorial d’Educació celebrada el dimarts 27 de juny de 2023, s’acorda:

Aprovar els criteris per a la dotació de plantilles de professorat dels centres docents públics que imparteixen ESO, Batxillerat i Formació Professional dependents de la conselleria competent en matèria d’educació, que figuren com a annex en el present acord, amb la condició que la dotació dels llocs de treball previstos es farà de manera progressiva en dos cursos, amb una aplicació completa de totes les mesures regulades a partir del curs 2024/2025, tal com s’estableix en el mateix annex.

Aprovar la creació d’una comissió de seguiment de l’aplicació dels criteris que regularan les plantilles fins que la dotació siga completa.

ANNEX
CRITERIS PER A LA DOTACIÓ DE PLANTILLES DE PROFESSORAT DELS CENTRES DOCENTS PÚBLICS QUE IMPARTEIXEN ESO, BATXILLERAT I FORMACIÓ PROFESSIONAL DEPENDENTS DE LA CONSELLERIA COMPETENT EN MATÈRIA D’EDUCACIÓ.

Índex
Preàmbul
Capítol I. Objecte i àmbit d’aplicació
Article 1. Objecte i àmbit d’aplicació
Capítol II. Centres que imparteixen Educació Secundària Obligatòria i Batxillerat
Article 2. Criteris per a definir els models de plantilla d’Educació Secundària Obligatòria
Article 3. Criteris per a definir els models de plantilla de Batxillerat
Article 4. Hores de dedicació a l’equip directiu, coordinacions i tutories
Article 5. Criteris per a determinar els llocs d’orientació
Article 6. Criteris per a la determinació de plantilla dels instituts escola
Article 7. Dotacions complementàries associades a necessitats específiques de l’alumnat

Capítol III. Centres que imparteixen Formació Professional
Article 8. Criteris per a definir els models de plantilla de formació professional
Article 9. Desdoblaments
Article 10. Hores de dedicació a l’equip directiu
Article 11. Hores de dedicació a les funcions de coordinació
Article 12. Hores de dedicació a les funcions de tutoria
Article 13. Centres Integrats Públics de Formació Professional

Disposicions addicionals
Primera. Jornada lectiva
Segona. Càlcul del professorat i definició de vacants
Tercera. Habilitació de llocs de treball o autorització de càrrecs directius associats a necessitats sobrevingudes
Quarta. Facultat per a la interpretació i aplicació

Disposicions transitòries
Primera. Especialitats susceptibles de desdoblament
Segona. Centres que mantenen el mòdul de Formació en Centres de Treball

Disposició derogatòria única. Derogació
Disposició final única. Entrada en vigor i aplicabilitat

Preàmbul

La Llei orgànica 2/2006, de 3 de maig, d’Educació (LOE), que ha sigut modificada per la Llei orgànica 3/2020 (LOMLOE), entre els principis i els fins de l’educació, inclou el compliment efectiu dels drets de la infància atés el que estableix la Convenció sobre els drets de l’infant de les Nacions Unides, la inclusió educativa i l’aplicació dels principis del Disseny universal de l’aprenentatge, és a dir la necessitat de proporcionar a l’alumnat múltiples mitjans de representació, d’acció i expressió i de formes d’implicació en la informació que se li presenta, i també indica que els poders públics prestaran una atenció prioritària al conjunt de factors que afavoreixen la qualitat de l’ensenyament i, especialment, la qualificació i formació del professorat, el seu treball en equip, la dotació de recursos educatius, humans i materials, les condicions ambientals i de salut del centre escolar i el seu entorn, la investigació, l’experimentació i la renovació educativa, el foment de la lectura i l’ús de biblioteques, l’autonomia pedagògica, organitzativa i de gestió, la funció directiva, l’orientació educativa i professional, la inspecció educativa i l’avaluació.

El Decret 107/2022, de 5 d’agost, del Consell, estableix l’ordenació i el currículum d’Educació Secundària Obligatòria i el Decret 108/2022, de 5 d’agost, del Consell, estableix l’ordenació i el currículum de Batxillerat, i tenen per objecte el desenvolupament del currículum de l’etapa d’Educació Secundària Obligatòria i de l’etapa de Batxillerat, així com establir els aspectes de l’ordenació general i l’avaluació d’aquestes d’acord amb el que es disposa en la Llei orgànica 2/2006, de 3 de maig, d’educació, modificada per la Llei orgànica 3/2020, de 29 de desembre, i els reials decrets 217/2022, de 29 de març, i 243/2022, de 5 d’abril, pels quals s’estableixen el currículum bàsic de l’educació secundària obligatòria i l’ordenació i els ensenyaments mínims del Batxillerat.

En el títol V de la Llei orgànica 3/2022, de 31 de març, d’ordenació i integració de la Formació Professional, s’aborden els aspectes relatius al professorat i als formadors de la formació professional, establint diferents perfils segons el tipus de formació i d’acció formativa de què es tracte. En aquest títol es recullen els aspectes relatius al professorat de formació professional del sistema educatiu, al costat d’altres aspectes corresponents al professorat i formadors que presten serveis en centres o entitats no pertanyents al sistema educatiu.

El Decret 104/2018, de 27 de juliol, del consell, desenvolupa els principis d’equitat i d’inclusió en el sistema educatiu valencià, i té per objecte establir i regular els principis i les actuacions encaminades al desenvolupament d’un model inclusiu en el sistema educatiu valencià per a fer efectius els principis d’equitat i igualtat d’oportunitats en l’accés, participació, permanència i progrés de tot l’alumnat, i aconseguir que els centres docents es constituïsquen en elements dinamitzadors de la transformació social cap a la igualtat i la plena inclusió de totes les persones, en especial d’aquelles que es troben en situació de major vulnerabilitat i en risc d’exclusió.

També el Decret 72/2021, de 21 de maig, del Consell, d’organització de l’orientació educativa i professional en el sistema educatiu valencià, regula l’organització de l’orientació educativa perquè, des d’una vessant de drets, inclusiva, intercultural, amb perspectiva de gènere i de forma cooperativa entre tots els agents implicats, contribuïsca a l’optimització dels processos de desenvolupament personal, social, emocional, acadèmic i professional de l’alumnat, garantisca l’orientació al llarg de tot l’itinerari formatiu i acompanye els centres docents en el procés de transformació cap a la inclusió.

El Decret 252/2019, de 29 de novembre, del Consell, de regulació de l’organització i el funcionament dels centres públics que imparteixen ensenyaments d’Educació Secundària Obligatòria, Batxillerat i Formació Professional, posa en relleu la importància que l’organització i el funcionament dels centres educatius han de facilitar l’adquisició de les competències clau per l’alumnat. L’autonomia dels centres educatius i l’impuls de la participació de tots els sectors de la comunitat educativa són aspectes que contribueixen a formar persones lliures i autònomes, que sàpien comprendre el món actual per a desenvolupar-s’hi. En la consecució d’aquest objectiu, es requereix que els i les docents puguen actuar amb l’autonomia necessària per a donar la resposta educativa adequada a l’alumnat. Això suposa poder prioritzar aquells continguts del currículum i seleccionar aquells mètodes d’ensenyament, experiències d’aprenentatge, sistemes i estratègies d’avaluació i models organitzatius que faciliten a l’alumnat aprenentatges significatius i rellevants, així com el desenvolupament autònom de la pròpia identitat i del propi projecte personal, social i professional.

El Decret 193/2021, de 3 de desembre, del Consell, regula l’organització i funcionament dels centres integrats públics de Formació Professional de la Comunitat Valenciana.
L’Ordre 2/2021, de 25 de novembre, conjunta, de la Conselleria d’Educació, Cultura i Esport i de la Conselleria d’Economia Sostenible, Sectors Productius, Comerç i Treball, desenvolupa el Decret 74/2019, de 24 de maig, del Consell, pel qual es determinen els requisits i el procediment d’aprovació de l’oferta integrada de Formació Professional en instituts d’Educació Secundària autoritzats en la Comunitat Valenciana, l’Ordre 17/2022, de 25 de març, de la Conselleria d’Educació, Cultura i Esport, regula l’oferta parcial dels ensenyaments dels cicles de Formació Professional Bàsica de grau mitjà i de grau superior en centres educatius públics i privats de la Comunitat Valenciana, i l’Ordre 30/2022, de 12 de maig, de la Conselleria d’Educació, Cultura i Esport, regula l’organització i autorització dels ensenyaments dels cicles formatius de Formació Professional en el règim semipresencial en centres docents públics i privats de la Comunitat Valenciana.
Mitjançant la Resolució de 2 de desembre de 2022, del secretari autonòmic d’Educació i Formació Professional, es publica la relació d’especialitats de professorat per cicles formatius de Formació Professional la dedicació de les quals és susceptible de desdoblament en centres públics.
L’Ordre 5/2022, de 15 de febrer, de la Conselleria d’Educació, Cultura i Esport, regula determinats aspectes de l’ordenació de la Formació Professional Dual del sistema educatiu en la Comunitat Valenciana.
L’Ordre 69/2015, de 25 de juny, de la Conselleria d’Educació, Cultura i Esport, establia criteris per a la dotació de plantilles i per a la determinació de condicions de treball del professorat dels centres docents públics que imparteixen ESO, Batxillerat i Formació Professional, dependents de la conselleria competent en matèria d’educació.
Atesa la necessitat d’establir un nou model de plantilla docent concorde a la normativa vigent, s’estableix el següent acord, que té com a objectiu principal l’adaptació de determinats criteris per a la dotació de plantilles de professorat dels centres docents de titularitat de la Generalitat, que imparteixen ESO, Batxillerat i Formació Professional.
En la tramitació d’aquest acord s’han seguit els principis de bona regulació, recollits en l’article 129 de la Llei 39/2015, d’1 d’octubre, del procediment administratiu comú de les administracions públiques: necessitat, eficàcia, proporcionalitat, seguretat jurídica, transparència i eficiència.

Quant al principi de necessitat i eficàcia, l’acord, com s’ha exposat, respon a la necessitat de fixar uns nous criteris per a la dotació de plantilles de llocs de treball dels centres docents públics que imparteixen ESO, Batxillerat i Formació Professional, que dote els centres dels recursos necessaris per a atendre amb qualitat les demandes del nou sistema educatiu.
Quant al principi de proporcionalitat, l’acord conté la regulació adequada i imprescindible i estableix les obligacions necessàries amb la finalitat de atendre l’objectiu que es persegueix. Per a això, es recullen en l’articulat tots els punts que dins de l’organització dels centres educatius poden suposar un impacte directe en la necessitat de personal, i s’ha previst una dotació per a cada centre concret que varia en funció de les unitats autoritzades i de l’alumnat matriculat. La disposició compleix també el principi de seguretat jurídica, s’emmarca en la resta de l’ordenament jurídic i respon al repartiment competencial establit en la Constitució Espanyola i en l’Estatut d’Autonomia de la Comunitat Valenciana.
El principi de transparència s’ha garantit mitjançant els processos de consulta, audiència i informació públiques i la negociació de l’acord en tots els àmbits de participació: mesa sectorial d’educació i Consell Escolar de la Comunitat Valenciana.
En relació amb el principi d’eficiència, la disposició regula la dotació dels llocs de treball en els centres i proporciona els recursos necessaris per a atendre les demandes del sistema educatiu actual, amb el propòsit de fer una millor distribució i aprofitament d’aquests.

Per tot això, a proposta de la directora general de Personal Docent, amb els tràmits previs preceptius, oït el Consell Escolar de la Comunitat Valenciana, en virtut de l’article 53 de l’Estatut d’Autonomia de la Comunitat Valenciana, que estableix la competència de la Generalitat en l’ensenyament, i les competències que m’atribueix l’article 28.e de la Llei 5/1983, de 30 de desembre, del Consell,
S’ESTABLEIX:

CAPÍTOL I.
 Objecte i àmbit d’aplicació

Article 1. Objecte i àmbit d’aplicació
El present acord té per objecte establir criteris per a la dotació de plantilles de professorat dels centres docents públics que imparteixen Educació Secundària Obligatòria (ESO), Batxillerat i Formació Professional dependents de la conselleria competent en matèria d’educació.

CAPÍTOL II. 
Centres que imparteixen Educació Secundària Obligatòria i Batxillerat

Article 2. Criteris per a definir els models de plantilla d’Educació Secundària Obligatòria (ESO)
1. Per a determinar els llocs de treball que han de configurar les plantilles docents i garantir una educació per a tot l’alumnat que complete l’ensenyament bàsic, s’atendran, en primer lloc, les necessitats educatives derivades del currículum comú de l’ESO.
2. A fi que l’alumnat puga optar en el quart curs de l’ESO entre Matemàtiques A i B, s’incrementaran les hores lectives setmanals de l’especialitat de Matemàtiques per aquest curs, amb 4 hores en els centres amb fins a 5 grups i amb 8 hores setmanals els centres amb més de 5 grups.
3. A més, per a configurar les diferents opcions en quart curs, i l’oferta de matèries d’opció en cadascuna d’elles, s’incrementarà la quantitat d’hores lectives setmanals amb 12 hores en els centres amb fins a 5 grups de quart de l’ESO i amb 18 hores setmanals els centres amb més de 5 grups.
4. Per a garantir que l’alumnat puga optar per cursar ensenyaments de Religió, es dotaran les hores destinades a la seua impartició amb un total de 4 hores lectives setmanals en el conjunt de l’etapa.
5. Amb la finalitat que els centres puguen realitzar una oferta suficient que faça possible l’elecció de l’alumnat de matèries optatives, s’incrementarà el nombre d’hores de les esmentades matèries en un 50 %.
6. Amb la finalitat que els centres, en l’ús de la seua autonomia pedagògica i organitzativa, puguen adoptar mesures de resposta educativa per a la inclusió i per a la resposta a les necessitats educatives concretes de l’alumnat, s’incrementarà la plantilla del centre amb un lloc de treball de professorat de Pedagogia Terapèutica.

A més, comptaran amb 5 hores lectives setmanals per cada grup de l’ESO. Aquestes hores tindran també com a finalitat el reforç de l’alumnat per a permetre-li el desenvolupament de les competències previstes en el perfil d’eixida i la consecució dels objectius de l’ESO. Aquestes hores possibilitaran l’organització de desdoblaments, d’agrupaments flexibles, de reforços per a la impartició de la segona llengua estrangera o d’altres plans de suport que puga determinar el centre.
L’aplicació d’aquesta mesura es farà de manera progressiva en dos cursos. Per al curs 2023/2024 es comptarà amb 5 hores lectives setmanals per cada grup de primer i segon de l’ESO i amb 4 hores lectives setmanals per cada grup de tercer i quart. A partir del curs 2024/2025 tots els grups de l’ESO comptaran amb 5 hores lectives setmanals.
7. Per a l’organització per àmbits de les matèries de primer i segon curs de l’ESO, al professorat que impartisca àmbits que integren diverses matèries li correspondrà una hora lectiva per a la coordinació amb els diferents departaments didàctics. Aquesta hora lectiva de coordinació no és acumulable a una mateixa persona que impartira àmbits en més d’un grup.
A més, quan l’àmbit siga impartit en la modalitat de codocència, s’incrementaran les hores lectives setmanals que li corresponen per a impartir el currículum amb una dotació equivalent al 50 % d’aquestes.
8. La implementació de Programes de Diversificació Curricular comportarà un increment de 22 hores lectives per a impartir el currículum en tercer d’ESO i de 23 hores lectives en quart d’ESO. Els centres que desenvolupen un Programa d’Aula Compartida comptaran amb un increment de 20 hores lectives per impartir-lo.
El centre docent, en l’exercici de la seua autonomia, distribuirà aquests increments d’hores, en funció de la plantilla que li siga assignada per especialitats, tenint en compte les característiques del centre i les necessitats educatives del seu alumnat.
9. Els centres que integren unitats específiques en centres ordinaris (UECO) comptaran amb la plantilla de personal que es determina per a aquestes en la norma que regula les plantilles de personal per als COL·LEGIS PÚBLICS D’EDUCACIÓ PRIMÀRIA i COL·LEGIS PÚBLICS D’EDUCACIÓ INFANTIL I PRIMÀRIA.

Article 3. Criteris per a definir els models de plantilla de Batxillerat
1. Per a atendre l’adequada formació de l’alumnat en l’etapa del Batxillerat, els centres docents impartiran les matèries comunes d’acord amb les hores lectives assignades a cadascuna d’elles pel currículum del Batxillerat de la Comunitat Valenciana.
2. Amb la finalitat que l’alumnat puga dissenyar un itinerari formatiu en funció dels seus interessos personals i professionals, per a poder oferir i impartir les matèries de modalitat, els centres disposaran de les hores que s’indiquen en la taula següent, atenent el tipus de grup i de modalitat:

Batxillerat pur de modalitat de tipus 1
	16 hores lectives
Batxillerat pur de modalitat de tipus 2
	20 hores lectives
Batxillerat mixt	16 hores per cada modalitat de tipus 1
20 hores per cada modalitat de tipus 2

Modalitats Batxillerat tipus 1:
1r Batxillerat modalitat de Ciències i Tecnologia; 1r i 2n Batxillerat modalitat d’Arts: Via Arts Plàstiques, Imatge i Disseny; 1r i 2n Batxillerat modalitat General.
Modalitats Batxillerat tipus 2:
2n Batxillerat modalitat de Ciències i Tecnologia; 1r i 2n Batxillerat modalitat d’Humanitats i Ciències Socials; 1r i 2n Batxillerat modalitat d’Arts: Via Música i Arts Escèniques.
3. Amb la finalitat que els centres puguen realitzar una oferta suficient que faça possible l’elecció de l’alumnat de matèries optatives, s’incrementarà en un 50 % la quantitat d’hores lectives setmanals respecte de les necessàries per a impartir l’optativitat, amb un mínim de 4 hores.
4. Per a garantir que l’alumnat puga optar per cursar ensenyaments de Religió, sempre que es constituïsca el grup, es dotaran un total de 2 hores lectives setmanals, 1 hora en primer i 1 hora en segon curs, les hores destinades a la seua impartició.

Article 4. Hores de dedicació a l’equip directiu, coordinacions i tutories
1. Amb l’objectiu d’afavorir l’exercici de la funció directiva, com a factor de qualitat i millora de l’ensenyament, a l’equip directiu del centre se li assignaran les hores lectives setmanals que s’especifiquen a continuació, en funció del nombre d’unitats.

Model de centre	Hores lectives
Fins a 8 unitats (ESO + Batxillerat)	38
Des de 9 a 12 unitats (ESO + Batxillerat)	42
Des de 13 a 16 unitats (ESO + Batxillerat)	46
Des de 17 a 20 unitats (ESO + Batxillerat)	50
Des de 21 a 24 unitats (ESO + Batxillerat)	54
25 o més unitats (ESO + Batxillerat)	58

L’aplicació d’aquesta mesura es farà de manera progressiva en dos cursos, amb una dotació completa a partir del curs 2024/2025. Per al curs 2023/2024 les hores lectives setmanals dedicades a afavorir l’exercici de la funció directiva seran les següents:

Model de centre	Hores lectives 
per al curs 
2023/2024
Fins a 8 unitats (ESO + Batxillerat)	34
Des de 9 a 12 unitats (ESO + Batxillerat)	38
Des de 13 a 16 unitats (ESO + Batxillerat)	42
Des de 17 a 20 unitats (ESO + Batxillerat)	46
Des de 21 a 24 unitats (ESO + Batxillerat)	50
25 o més unitats (ESO + Batxillerat)	54

2. La direcció del centre, en l’exercici de les seues funcions, disposarà d’autonomia per a distribuir entre els membres de l’equip directiu el nombre total d’hores que s’assignen al centre per a la funció directiva.
3. En els centres en què s’impartisca docència en més d’un torn, s’incrementarà l’equip directiu amb una segona direcció d’estudis i una vicesecretaria. S’entén per docència en més d’un torn quan el centre impartisca els mateixos ensenyaments tant en horari de matí com de vesprada i/o nocturn; també quan el centre romanga obert dotze o més hores diàries.
Al nombre global d’hores lectives setmanals previstes en l’apartat 1 d’aquest article perquè els equips directius desenvolupen les seues funcions s’afegirà en aquest cas 17 hores lectives setmanals més en centres amb més de 12 grups i 13 hores lectives setmanals més en centres amb 12 grups o menys.
4. La direcció del centre, en l’exercici de les seues competències, oït el claustre, disposarà d’autonomia per a distribuir entre les persones que coordinen els equips educatius, les direccions dels departaments i les altres figures de coordinació, perquè desenvolupen les seues funcions, d’un nombre global d’hores lectives setmanals que seran la suma de las que s’especifiquen en els punts A i B. En aquesta distribució s’assegurarà la dotació mínima d’una hora lectiva setmanal per a la direcció de cada departament didàctic.

A. Un bloc d’hores lectives que dependrà del nombre de departaments que es constituïsquen en el centre i que es calcularà multiplicant aquest nombre de departaments per 2.

B. Un altre bloc d’hores lectives que dependrà del nombre d’unitats autoritzades en el centre, i que es determinarà atesa la taula següent:

Model de centre	Hores lectives
Fins a 8 unitats (ESO + Batxillerat)	18
Des de 9 a 16 unitats (ESO + Batxillerat)	24
Des de 17 a 24 unitats (ESO + Batxillerat)	30
25 o més unitats (ESO + Batxillerat)	36

L’aplicació d’aquesta mesura es farà de manera progressiva en dos cursos, amb una dotació completa a partir del curs 2024/2025. Per al curs 2023/2024 les hores lectives setmanals del bloc B seran les següents:

Model de centre	Hores lectives per al curs 2023/2024
Fins a 8 unitats (ESO + Batxillerat)	18
Des de 9 a 16 unitats (ESO + Batxillerat)	20
Des de 17 a 24 unitats (ESO + Batxillerat)	24
25 o més unitats (ESO + Batxillerat)	30

5. La tutoria i l’orientació de l’alumnat forma part de la funció docent. Cada grup d’alumnat tindrà un professor o professora que n’exercirà la tutoria, que, preferentment, impartirà una matèria comuna a tot l’alumnat del grup. En els nivells de l’ESO, al tutor o a la tutora se li assignaran tres hores lectives per a aquesta funció, una que estarà dedicada a tot el grup, i dues que es dedicaran a l’atenció individualitzada o en xicotets grups d’alumnat. En els cursos de batxillerat, al tutor o a la tutora se li assignaran dues hores lectives per a aquesta funció, una que estarà dedicada a tot el grup, i una altra que es dedicarà a l’atenció individualitzada o en xicotets grups d’alumnat.

L’aplicació d’aquesta mesura es farà de manera progressiva en dos cursos. Per al curs 2023/2024 s’assignaran 3 hores lectives setmanals a les tutories de primer i segon de l’ESO i 2 hores lectives setmanals per a les tutories de tercer i quart, i per al batxillerat, s’assignaran 2 hores lectives setmanals per a les tutories de segon curs i 1 hora lectiva setmanal per a primer.
A partir del curs 2024/2025 per a les tutories de tots els grups de l’ESO s’assignaran 3 hores lectives setmanals i per a les tutories de batxillerat s’assignaran 2 hores lectives.

Article 5. Criteris per a determinar els llocs d’orientació
Els centres disposaran dels llocs docents de personal d’orientació que s’especifiquen a continuació, en funció del nombre d’alumnes, per poder desenvolupar les funcions que tinguen assignades:

Model de centre	Llocs d’orientació
Fins a 400 alumnes	1
Des de 401 a 800 alumnes	2
Des de 801 a 1200 alumnes	3
1200 alumnes o més	4

Article 6. Criteris per a la determinació de plantilla dels instituts escola
1. Els instituts escola, pel que fa als ensenyaments d’educació infantil i primària, comptaran amb el personal regulat en la normativa referent a les plantilles d’aquestes etapes que permetrà impartir el currículum i a més, dedicar un nombre d’hores lectives setmanals perquè els equips directius desenvolupen les seues funcions i un nombre global d’hores lectives setmanals perquè les persones que coordinen els equips docents i els equips de cicle i les altres figures de coordinació desenvolupen les seues funcions.
2. Pel que fa als ensenyaments d’educació secundària obligatòria, els instituts escola disposaran de les hores lectives setmanals necessàries per atendre el currículum, d’acord amb el que determina aquest acord, i a més, d’un nombre global d’hores que completarà la dotació per al desenvolupament de les funcions dels equips directius, i d’un altre nombre global d’hores per completar la dotació perquè les persones que coordinen els equips educatius, les direccions dels departaments i les altres figures de coordinació desenvolupen les seues funcions. Aquestes hores es determinen atenent les unitats que tinguen en funcionament:

Model de centre	Hores lectives càrrecs directius	Hores lectives coordinacions
Fins a 4 unitats ESO	6	14
Des de 5 a 8 unitats ESO	9	16

Article 7. Dotacions complementàries associades a necessitats específiques de l’alumnat
Els centres docents que escolaritzen un percentatge elevat d’alumnat amb especials dificultats per al desenvolupament de les competències previstes en el perfil d’eixida i la consecució dels objectius de l’ESO, tindran caràcter preferent en l’assignació de recursos de personal per a aplicar el Pla d’Actuació per a la Millora (PAM).

CAPÍTOL III. 
Centres que imparteixen formació professional

Els centres que imparteixen ensenyaments de Formació Professional a més del que recull el capítol II tindran en compte els següents criteris:

Article 8. Criteris per a definir els models de plantilla de formació professional
1. A l’efecte de determinar la plantilla dels centres amb oferta de Formació Professional, es considerarà com a unitat cada grup d’alumnat de cadascun dels cursos de grau C, D o E presencial, semipresencial o altres programes de formació professional, excepte els segons cursos d’aquells cicles formatius que només imparteixen el mòdul de Formació en Centres de Treball (FCT) i s’atendran les necessitats educatives derivades del currículum corresponent.
2. En els grups amb alumnat amb necessitats específiques de suport educatiu es valorarà el perfil d’aquest per a determinar la dotació horària de personal docent necessària o la incorporació d’altres perfils professionals d’atenció educativa, per afavorir la inclusió en el cicle formatiu que corresponga.
3. En els cicles formatius es podran oferir fins a un total de tres hores setmanals, en funció de la disponibilitat del professorat definitiu del centre, d’altres mòduls d’idioma estranger diferents dels inclosos en el currículum, adequats en cada cas al perfil professional del cicle. Aquestes hores seran incrementades a l’horari lectiu i tindran per a l’alumnat la consideració de matèria opcional.
4. En aquells ensenyaments autoritzats en règim plurilingüe reforçat es computaran 4 hores de desdoblament en els mòduls associats a unitats de competències vehiculats en llengua estrangera.
5.Per al desenvolupament de la formació en empreses, el centre disposarà de 2 hores lectives setmanals addicionals per grup, tant de primer com de segon curs, a distribuir segons el que s’estableix en el projecte elaborat per la direcció.

Article 9. Desdoblaments
En els ensenyaments de grau D i E impartits de manera presencial es determinarà la relació d’especialitats de professorat o mòduls professionals dels cicles formatius la dedicació horària dels quals és susceptible de desdoblament, i s’incrementarà, si és necessari, la plantilla dels centres per a la seua impartició, per mitjà d’una resolució de la secretaria autonòmica competent en matèria d’educació, i, en defecte d’això, per l’òrgan competent en matèria de formació professional, entenent-se que, si no es publica, es mantindrà la relació publicada per última vegada.

Article 10. Hores de dedicació a l’equip directiu
1. Per a la determinació de les plantilles es tindran en compte les hores de dedicació a l’equip directiu d’acord amb el que es disposa en l’article 4 i s’incrementaran, en el seu cas, tenint en compte el total d’unitats de cicles formatius, atés el que s’indica en els punts següents.
2. En els centres docents que compten amb quatre grups o més, o organitzen ensenyaments en horari vespertí, s’incorporarà una direcció d’estudis de Formació Professional, que desenvoluparà les funcions que li són pròpies. A més, a criteri de la direcció general competent en matèria de formació professional del sistema educatiu, per a centres de difícil organització, s’elevarà a la direcció general competent en matèria de personal docent proposta d’aquesta direcció d’estudis.

Al nombre global d’hores lectives setmanals previstes en l’apartat 1 de l’article 4 perquè els equips directius desenvolupen les seues funcions, s’afegiran en aquest cas 14 hores lectives setmanals, en centres amb més de 12 unitats de formació professional, i 10 hores lectives setmanals, en centres amb 12 unitats de formació professional o menys.

Article 11. Hores de dedicació a les funcions de coordinació
1. Els centres que imparteixen formació professional afegiran 6 hores setmanals al nombre global d’hores lectives setmanals previstes en la bossa d’hores regulada en l’apartat 4 de l’article 4 perquè les persones que coordinen els equips educatius, les direccions dels departaments i les altres figures de coordinació desenvolupen les seues funcions.
2. En cas de tindre reconegut algun nivell en algun programa dels establits en la Xarxa Novigi, el centre comptarà, per a aquesta bossa horària prevista en l’apartat 4 de l’article 4, amb 2 hores lectives setmanals addicionals per cadascun dels programes reconeguts.
3. En els centres que imparteixen ensenyaments de Formació Professional qualificats com a centres de referència nacional, centres de excel·lència nacional o centres d’excel·lència autonòmica s’incorporarà a la seua estructura organitzativa un Departament de Desenvolupament del programa i de la Innovació. Al nombre global d’hores lectives setmanals previstes en l’apartat 4 de l’article 4, s’afegiran en aquest cas, 5 hores lectives setmanals per cadascun dels programes autoritzats. Aquestes hores es distribuiran entre el professorat del centre d’acord amb el projecte del centre.
4. Els centres que impartisquen cicles formatius de Formació Professional, es dotaran amb els departaments didàctics de Família Professional i de Formació i Orientació Laboral, entre altres. Aquest departament didàctic de Formació i Orientació Laboral acollirà el professorat encarregat dels mòduls d’itinerari personal per a la ocupabilitat.
Al nombre global d’hores lectives setmanals previstes en l’apartat 4 de l’article 4 perquè les persones que coordinen els equips educatius, les direccions dels departaments i les altres figures de coordinació desenvolupen les seues funcions s’afegiran en aquest cas, per cada família professional, 5 hores lectives setmanals quan en aquesta família professional existisquen entre 1 i 3 cicles formatius diferents, 7 hores lectives setmanals en el cas de tindre entre 4 i 5 cicles formatius diferents i 9 hores lectives setmanals quan tinguen més de 5 cicles formatius diferents.
5. La direcció del centre, en l’exercici de la seua autonomia, distribuirà aquestes hores entre el professorat del departament, atés el projecte pedagògic del centre.

Article 12. Hores de dedicació a les funcions de tutoria
Al professorat que exercisca funcions de tutoria de grups de Formació Professional Bàsica se li assignaran 3 hores lectives setmanals per unitat, una d’atenció grupal i dues hores d’atenció individualitzada de l’alumnat assignat.
L’aplicació d’aquesta mesura es farà de manera progressiva en dos cursos. Per al curs 2023/2024 s’assignaran 2 hores lectives setmanals a les tutories de primer i segon de Formació Professional Bàsica i a partir del curs 2024/2025 s’assignaran per a les tutories d’aquests grups 3 hores lectives.
Al professorat que exercisca funcions de tutoria de la resta de grups de Formació Professional se li assignaran 2 hores lectives setmanals per unitat, una d’atenció grupal i una altra hora d’atenció individualitzada de l’alumnat assignat.

Article 13. Centres integrats públics de Formació Professional
1. L’equip directiu dels centres integrats de Formació Professional disposarà del mateix nombre d’hores lectives setmanals que preveja la legislació vigent per al model d’IES amb major nombre d’unitats per a l’exercici de la funció directiva d’acord amb el que indica l’article 4 d’aquest acord.
2. En els centres integrats públics de Formació Professional en què s’impartisca docència en més d’un torn atenent el que es disposa en l’article 4, s’incrementarà l’equip directiu amb una altra direcció d’estudis, a més de la que li poguera correspondre en aplicació del que es disposa en l’article 10.2 d’aquest acord.
3. En virtut de l’article 38.3 del Decret 193/2021, de 3 de desembre, del Consell, d’organització i funcionament dels centres integrats públics de Formació Professional de la Comunitat Valenciana, en els centres integrats públics de Formació Professional al nombre global d’hores lectives setmanals previstes en l’apartat 1 d’aquest article perquè els equips directius desenvolupen les seues funcions, se’ls afegiran en aquest cas 18 hores lectives setmanals més en centres de mes de 25 unitats, 14 hores lectives setmanals més en centres amb més de 12 unitats i 10 hores lectives més setmanals en centres amb 12 unitats o menys.
4. Atés l’article 19.2 del Decret del Consell 193/2021, de 3 de desembre, l’equip directiu del centre decidirà la distribució d’aqueixes hores lectives entre els seus diferents membres, sense que per això puga quedar cap dels seus membres sense càrrega lectiva.

DISPOSICIONS ADDICIONALS

Primera. Jornada lectiva
En aplicació de l’article 2 del Decret 58/2021, de 30 d’abril, del Consell, sobre jornada lectiva del personal docent i nombre màxim d’alumnat per unitat en centres docents no universitaris, la part lectiva de la jornada setmanal del personal docent que imparteix els ensenyaments objecte d’aquest acord en els centres públics serà, com a mínim, de 18 hores, mentre mantinga la seua vigència el citat decret, sense perjudici de les situacions de reducció de jornada contemplades en la normativa vigent.

Segona. Càlcul del professorat i definició de vacants
1. El càlcul del professorat per a una secció o institut d’educació secundària s’obtindrà dividint el nombre total d’hores lectives de cada centre entre el nombre d’hores que corresponga a la jornada lectiva setmanal mínima del professorat atesa la normativa vigent que, mentre mantinga vigència la normativa actual, serà de 18 hores.

2. Una vegada determinat el total del professorat de cada centre, el criteri per a definir les vacants serà el següent:
a) La primera vacant de cada especialitat quedarà definida a partir de 12 hores lectives setmanals en els centres de fins a 8 unitats d’ESO; en la resta dels centres es definirà a partir de 15 hores lectives setmanals.
b) La segona i successives vacants de cada especialitat quedaran definides a partir de 12 hores lectives setmanals, sempre que s’hagen completat les 18 hores lectives setmanals de la vacant o vacants anteriors.

Tercera. Habilitació de llocs de treball o autorització de càrrecs directius associats a necessitats sobrevingudes
Quan per les circumstàncies associades bé a l’alumnat escolaritzat, o bé a una altra situació extraordinària del centre, quede justificada la necessitat d’increment en la dotació de personal o d’algun càrrec directiu addicional, la direcció general competent en matèria de personal docent podrà determinar l’habilitació de llocs de treball addicionals a la plantilla ordinària regulada en aquest acord, o autoritzar el nomenament d’algun càrrec complementari en l’equip directiu, tot això dins de les limitacions pressupostàries de l’exercici corresponent.

Quarta. Facultat per a la interpretació i aplicació
S’autoritza la direcció general competent en matèria de personal docent per a dictar quantes instruccions siguen precises per a la interpretació i l’aplicació del que s’estableix en aquest acord.

DISPOSICIONS TRANSITÒRIES

Primera. Especialitats susceptibles de desdoblament
Als efectes de les especialitats de cicles formatius de Formació Professional susceptibles de desdoblament, es consideraran les regulades per la Resolució de 2 de desembre de 2022, del secretari autonòmic d’Educació i Formació Professional, per la qual es publica la relació d’especialitats de professorat per cicles formatius de Formació Professional la dedicació de les quals és susceptible de desdoblament en centres públics (DOGV Núm. 9486 / 09.12.2022), mentre no es publique una altra resolució de la secretaria autonòmica amb competències en la Formació Professional.

Segona. Centres que mantenen el mòdul de Formació en Centres de Treball
Als centres que mantinguen en funcionament cicles formatius que només imparteixen el mòdul de Formació en Centres de Treball (FCT), se’ls computarà la dotació d’hores lectives per a aquests grups tal com s’establia en l’Ordre 69/2015, de 25 de juny.

DISPOSICIÓ DEROGATÒRIA

Única. Derogació
Queda derogada l’Ordre 69/2015, de 25 de juny, de la Conselleria d’Educació, Cultura i Esport, per la qual s’establixen criteris per a la dotació de plantilles i per a la determinació de condicions de treball del professorat dels centres docents públics que imparteixen ESO, Batxillerat i Formació Professional, dependents de la conselleria competent en matèria d’educació.
Queda derogat el contingut del subapartat 1.1.2 de l’apartat II de l’annex II, de l’Ordre de 29 de juny de 1992, de la Conselleria de Cultura, Educació i Ciència, per la qual s’aproven les instruccions que regulen l’organització i el funcionament dels centres docents que impartisquen ensenyaments de segon cicle d’Educació Infantil, Preescolar, Primària, General Bàsica, Educació Especial, Secundària Obligatòria, Batxillerat i Formació Professional, sostinguts amb fons públics i dependents de la Conselleria de Cultura, Educació i Ciència de la Generalitat Valenciana.
Així mateix, queden derogades totes les disposicions del mateix rang o d’un rang inferior que s’oposen al que disposa aquest acord.

DISPOSICIÓ FINAL

Única. Entrada en vigor i aplicabilitat
Aquest acord entrarà en vigor l’endemà de la seua publicació en el Diari Oficial de la Generalitat Valenciana, i serà aplicable a partir del curs 2023/2024, sense perjudici del que es disposa en les disposicions transitòries.

València, 29 de juny de 2023

La consellera secretaria
AITANA MAS MAS